Baksteen deur karvenster: Seun vorder goedCaden Slabbert (8) en sy sussie, Eden (11). Foto: Verskaf Dit is nog te vroeg om te sê of hy volkome gaan herstel, maar ek weet hy gaan – want God is in beheer.” Só sê Justin Slabbert, die pa van die agtjarige Caden wat ŉ ernstige kopbesering opgedoen het toe ŉ voetganger langs ŉ Johannesburgse snelweg ŉ baksteen deur hul motorruit gegooi het. Caden was op 30 April die slagoffer in een van vier voorvalle wat aangemeld is nadat, vermoedelik dieselfde verdagte, bakstene na verbygaande voertuie op die N12-snelweg naby The Glen-winkelsentrum geslinger het. Marionette Schwab (42) is ook teen die kop getref en het ook ernstige kopbeserings opgedoen. Niemand is in die ander twee voorvalle beseer nie. Lees meer hier. Caden was ná die voorval vir sowat twee weke in ŉ geïnduseerde koma nadat ŉ deel van sy skedel verwyder moes word om drukking op sy brein te verlig. Die baksteen het hom teen die linkerkant van sy kop getref en die besering tas sy spraak aan. Hy is twee weke gelede na die Netcare-rehabilitasiehospitaal in Auckland Park oorgeplaas waar hy sy eerste woord, “Pa”, ná die ongeluk gesê het. Hy het daar ook weer begin loop. “Hy toon dag ná dag verbetering en is ŉ regte vegter,” het Justin bygevoeg. “Dit is nog te vroeg om te sê of hy permanente breinskade opgedoen het. Hy gaan na verwagting nog tot middel Augustus rehabilitasie ontvang en daarna kan dit tot en met twee jaar neem voor ŉ mens weet of daar permanente skade is. Maar ek weet hy gaan volkome herstel. Ons almal glo dit, en met al die gebede wéét ons dit sal gebeur.” Justin het gesê hy het nog nie terugvoer van die polisie ontvang dat iemand weens die voorval in hegtenis geneem is nie. Hoofsupt. Wayne Minnaar, woordvoerder van die Johannesburgse metropolisie, het kort ná die voorval gesê die man wat na bewering die bakstene na verbygaande motors geslinger het, is glo geestelik versteurd en die metropolisie en polisie is op soek na hom.